《玉人歌 黄无执纳二姬，词以调之》
清代·沈皞日

琐窗寂。看庭院花开，浅红深碧。流莺低度，梅子閒抛掷。

真珠帘、玉人相并，是今宵堪惜。正难分、桃叶桃根，一般春色。

潇洒西江客。听歌吹银灯，横陈锦瑟。两朵芙蓉，双引对瑶席。

舞衫欲试冰绡薄，尽是鲛人织。但裁须等样，莫轻刀尺。

作者简介：浙江平湖人，字融谷，号柘西。康熙时贡生。官湖南辰州府同知。工诗词。有《楚游草》、《燕游草》、《拓西精舍词》等。